S-266/2008

Mál þetta, sem þingfest var þann 4. september sl. og dómtekið samdægurs, er höfðað með ákæru ríkissaksóknara, dagsettri 23. júlí 2008, á hendur Ó-kk-þgf G-kk-þgf J-kk-þgf, kt. 000000-0000, Silfurtúni 20a, Gerðahreppi,

„fyrir eftirtalin brot gegn umferðarlögum og almennum hegningarlögum:

1. Fyrir umferðarlagabrot, með því að hafa, að kvöldi laugardagsins 19. apríl 2008, ekið bifreiðinni DI-160 undir áhrifum áfengis, (vínandamagn í blóði 1,659‰) og sviptur ökurétti, vestur Austurmörk í Hveragerði.

2. Fyrir rangar sakargiftir, til vara fyrir ranga skýrslugjöf, með því að hafa, er lögregla hafði afskipti af akstri ákærða, í framangreint skipti, og aftur síðar um kvöldið við yfirheyrslu á lögreglustöðinni Hörðuvöllum 1, Selfossi, eftir handtöku, ítrekað skýrt lögreglu rangt frá nafni sínu og kennitölu, er ákærði gaf upp nafn og kennitölu bróður síns, J-kk-ef E-kk-ef J-kk-ef, kennitala 000000-0000, og með því leitast við að saklaus maður yrði sakaður um eða dæmdur fyrir umferðarlagabrot, sbr. 1. tölulið.

Teljast brot ákærða samkvæmt 1. tölulið varða við 1. mgr., sbr. 3. mgr. 45. gr. og 1. mgr. 48. gr., sbr. 100. gr. umferðarlaga nr. 50/1987, sbr. 1. gr. laga nr. 48/1997 og 3. gr. laga nr. 24/1997. Telst brot samkvæmt 2. tölulið aðallega varða við 1. mgr. 148. gr. almennra hegningarlaga nr. 19/1940, sbr. 15. gr. laga nr. 101/1976, en til vara við 146. gr. almennra hegningarlaga, sbr. 5. mgr. 15. gr. lögreglulaga nr. 90/1996.

Þess er krafist að ákærði verði dæmdur til refsingar og til sviptingar ökuréttar, samkvæmt 101. og 102. gr. umferðarlaga nr. 50,1987, sbr. 25. gr. laga nr. 44/1993, og 18. gr. laga nr. 66/2006.“

Ákærði kom fyrir dóminn við þingfestingu málsins og játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða að því leyti að háttsemi ákærða samkvæmt 2. ákærulið er brot gegn 148. gr. almennra hegningarlaga nr. 19/1940. Ákærði hefur með háttsemi sinni unnið sér til refsingar. Ítrekaði sækjandi kröfu sína um refsingu og sviptingu ökuréttar.

Ákærði, sem óskaði ekki eftir skipun verjanda, krafðist vægustu refsingar sem lög leyfa. Kvaðst hann hafa hringt í lögreglu daginn eftir skýrslutökuna og játað brot sitt. Að öðru leyti gekkst hann greiðlega við broti sínu. Málið var að því loknu dómtekið. Um málavexti vísast til ákæruskjals. Í gögnum málsins er að finna upplýsingaskýrslu lögreglu þar sem kemur fram að ákærði hafi verið fluttur á lögreglustöð þegar lögreglan hafði afskipti af honum vegna ölvunaraksturs þann 19. apríl sl. Gaf ákærði þá upp nafn bróður síns, J-kk-ef E-kk-ef J-kk-ef, og ritaði undir lögregluskýrsluna sem J-kk-nf E-kk-nf. Þann 21. apríl sl. hringdi ákærði á lögreglustöðina á Selfossi og tilkynnti að hann hefði gefið upp nafn og kennitölu tvíburabróður síns þegar lögreglan hafði afskipti af honum vegna ölvunarakstursins. Þá liggja fyrir í málinu myndupptökur hjá lögreglu af ákærða þar sem hann upplýsir lögregluna um háttsemi sína svo og af bróður hans þar sem hann skýrir lögreglu frá því að ákærði hafi tilkynnt sér um að hafa gefið lögreglu upp nafn hans og kennitölu við umrædd afskipti lögreglunnar.

Þar sem játning ákærða samræmist gögnum málsins, telst fullsannað að ákærði hafi gerst sekur um þá háttsemi sem lýst er í ákærulið I og telst brot hans samkvæmt ákærulið II fullframið og með þeirri háttsemi hafi ákærði leitast við að saklaus maður yrði sakaður um brot sem hann ekki framdi. Þá verður skýlaus játning ákærða síðar fyrir lögreglu og dómi metin honum til refsilækkunar. Verður ákærði sakfelldur fyrir þá háttsemi sem lýst er í ákæru en hún er réttilega færð til refsiákvæða utan að háttsemin á ekki undir 146. gr. almennra hegningarlaga nr. 19/1940.

Samkvæmt sakavottorði ákærða hefur honum nokkrum sinnum verið gerð refsing áður vegna brota gegn umferðarlögum og þá sérstaklega ölvunarakstur. Þau brot sem hafa áhrif við ákvörðun refsingar nú er sátt sem ákærði gekkst undir þann 19. desember 2006 en þá var ákærða gert að greiða 130.000 króna sekt vegna brota gegn 1., sbr. 3. mgr. 45. gr. umferðarlaga og var hann sviptur ökurétti í tólf mánuði. Þann 31. janúar 2008 gekkst ákærði undir viðurlagaákvörðun fyrir brot gegn 1. mgr. 4. gr., 1. mgr. 14. gr. og 1. sbr. 3. mgr. 45. gr. umferðarlaga og gert að greiða 260.000 krónur í sekt til ríkissjóðs auk þess að vera sviptur ökurétti í fjögur ár og sex mánuði. Hafa báðar ofantaldar refsingar ítrekunaráhrif varðandi ákvörðun refsingar á 1. ákæruliðnum. Er ákærða nú í þriðja sinn gerð refsing fyrir ölvunarakstur á einu og hálfu ári. Að þessu virtu þykir refsing ákærða hæfilega ákveðin fangelsi í 60 daga. Rétt þykir að skilorðsbinda refsinguna að hluta eins og í dómsorði segir. Þá skal ákærða gert að greiða 60.000 krónur í sekt til ríkissjóðs sem ákærða ber að greiða innan fjögurra vikna frá birtingu dóms að telja en sæta ella fangelsi í sex daga. Þá skal ákærði sviptur ökurétti ævilangt frá birtingu dóms að telja.

Með vísan til 165. gr. laga um meðferð opinberra mála nr. 19/1991 ber að dæma ákærða til að greiða allan sakarkostnað sem er vegna alkóhólrannsóknar, 28.700 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð:

Ákærði, Ó-kk-nf G-kk-nf J-kk-nf, sæti fangelsi í 60 daga en fresta skal fullnustu eins mánaðar refsingarinnar og hún niður falla að þremur árum liðnum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 60.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í sex daga.

Ákærði skal sviptur ökurétti ævilangt frá birtingu dómsins að telja.

Ákærði greiði í sakarkostnað 28.700 krónur.

Á-kvk-nf G-kvk-nf.